Tarla Dalal

Tarla Dalal (Pune, Maharashtra, 1936ko ekainaren 3a – Mumbai, 2013ko azaroaren 6a) indiar sukaldari, idazle eta telebista aurkezlea izan zen. Bere lehen sukaldaritza liburua, The Pleasures of Vegetarian Cooking, 1974an argitaratu zen. Ordutik, 100 liburu baino gehiago idatzi eta 10 milioi ale baino gehiago saldu zituen. Gainera, indiar gastronomiari buruzko webgune bat kudeatu zuen, eta bi hilean behin Cooking & More aldizkaria argitaratu zuen. The Tarla Dalal Show eta Cook It Up With Tarla Dalal telebista saioak aurkeztu zituen. Bere errezetak 25 aldizkari ingurutan argitaratu dira eta Indiako 120 milioi etxetan erabili dira, gutxi gorabehera. 

 Bizitza 
Tarla Dalal Indiako Maharashtra estatuko Pune hirian jaio eta hazi zen. 1957an Nalin Dalalekin ezkondu eta Bombayra joan zen bizitzera.

1966an sukaldaritza klaseak ematen hasi zen bere etxean. 1974an lehen sukaldaritza liburua argitaratu zuen, The Pleasures of Vegetarian Cooking izenekoa. Liburuaren 1,5 milioi ale baino gehiago saldu zituen guztira. Denborarekin, bere ospea handitu egin zen eta etxe guztietan ezaguna bihurtu zen.

Gastronomia tradizio askori idatzi bazuen ere, indiar sukaldaritza begetarianoan espezializatu zen, batez ere Gujarat estatukoan. 2007an, Indiako gobernuak Padma Shri saria eman zion. Sari hori lortu zuen lehen indiar emakume sukaldari bihurtu zen. Horrez gain, 2005ean, Indiako Merkatarien Ganberak Urteko Emakumea saria eman zion.

Nazioarteko gastronomia indiarren artean ezagutarazi zuen. Atzerriko errezeta ez-begetariano askoren aldaera begetarianoak sortu zituen. Indiako sukaldaritza industria irauli zuen eta herrialdeko sukaldaritza liburuen egile salduena izan zen.

Bere liburuak hainbat hizkuntzatara itzuli dira, besteak beste, nederlanderara, errusierara, hindira, gujaraterara, maratherara eta bengalerara. Sukaldaritza aldizkariak ere argitaratu zituen. 2007an, Total Health Series sukaldaritza liburuen saila hasi zuen.

Dalal bere etxean hil zen 2013ko azaroaren 6an, bihotzekoak jota.

 Lan hautatuak 

 Erreferentziak 

 Kanpo estekak 

Kategoria:Indiako sukaldariak
Kategoria:Emakume sukaldariak
Kategoria:Indiako idazleak
Kategoria:Ingelesezko idazleak
Kategoria:Sukaldaritzako liburuen egileak
Kategoria:Indiako XX. mendeko idazleak
Kategoria:XX. mendeko emakume idazleak
Kategoria:XXI. mendeko Indiako idazleak
Kategoria:XXI. mendeko emakume idazleak
Kategoria:Indiako telebista aurkezleak
Kategoria:Emakume telebista aurkezleak
Kategoria:Jainistak
Kategoria:Gaixotasun kardiobaskularrek hildakoak
Kategoria:Mumbain hildakoak